Folketing
2002-02-19

Det umiddelbare tilsyn med kommunerne ligger i Tilsynsrådet, og det følger af sagens natur, at kommunalbestyrelser skal indrette sig efter de afgørelser, der træffes i Tilsynsrådet. Hvis man er uenig i dem, kan man udnytte sin ankeadgang i det omfang, man har en sådan, og ellers kan man jo anlægge sag ved domstolene. Det er i øvrigt min vurdering, at tilsynsrådene har de værktøjer, der skal til for at sikre, at kommunalbestyrelserne efterlever de afgørelser, der bliver truffet. Tilsynsrådene er jo udstyret med beføjelse til at idømme tvangsbøder, indtil man efterlever de afgørelser, der er truffet. Lad mig så sige vedrørende de spørgsmål, der i øvrigt melder sig om deponeringsforpligtelser, at det er sådan, at jeg her kort før klokken 12 har sat Farum Kommune under administration, og i forlængelse af den beslutning skriver jeg i dag til kommunalbestyrelsen i Farum for at søge en række spørgsmål afklaret. Det er bl.a. spørgsmål om deponeringsforpligtelser, som ligger ud over dem, der allerede er afklaret eller er under sagsbehandling.